WHA แกร่งกว่าตลาด กูรูชู Top pick กลุ่มนิคมอุตสาหกรรม เก็งกำไรปีนี้โตกว่า 50%
WHA แกร่งกว่าตลาด ณ เวลา 11.15 น. ราคาทรงตัวอยู่ที่ 3.86 บ. สูงสุดที่ 3.88 บ. ต่ำสุดที่ 3.78 บ. มูลค่าซื้อขายที่ 167.46 ลบ. โดย บล.เมย์แบงก์ กิมเอ็ง คาดว่าผลประกอบการไตรมาส 2/58 จะเติบโตโดดเด่น เนื่องจากรวมงบการเงินของ HEMRAJ เต็มไตรมาส แนะนำ "ซื้อ" ราคาเหมาะสม 4.31 บ.
9 มิ.ย. 2558

ผู้สื่อข่าวรายงานว่า ราคาหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ณ เวลา 11.15น. ราคาทรงตัวอยู่ที่ 3.86 บาท สูงสุดที่ 3.88 บาท ต่ำสุดที่ 3.78 บาท มูลค่าซื้อขายที่ 167.46 ล้านบาท ขณะที่ดัชนีตลาดหุ้นไทยโดยรวมลบ 0.46%

บล.เมย์แบงก์ กิมเอ็ง ระบุในบทวิเคราะห์ (9 มิ.ย.) ว่าคงมุมมองเชิงบวกต่อ WHA และคาดว่าผลประกอบการไตรมาส 2/58 จะเติบโตโดดเด่นทั้งจากปีก่อน และจากไตรมาสก่อน เนื่องจากเป็นไตรมาสที่รวมงบการเงินของ HEMRAJ เข้าสู่งบการเงินรวมแบบเต็มไตรมาส และ HEMRAJ จะมีการบันทึกกำไรพิเศษจากการขายสินทรัพย์ ได้แก่ เกาะล้าน
ทั้งนี้คาดกำไรสุทธิปี 2558 เติบโต 52.4% จากปีก่อนเป็น 1,890 ล้านบาท และ 74% จากปีก่อนเป็น 3,300 ล้านบาทในปี 2559 พร้อมทั้งให้เป็น Top pick ของกลุ่มนิคมอุตสาหกรรม
ขณะที่มีปัจจัยบวกรออยู่ เนื่องจากจะไปโรดโชว์ที่ยุโรปกับโบรกเกอร์ต่างชาติระหว่างวันที่ 29 มิ.ย.-3 ก.ค. 58อีกทั้งคาดว่าจะถูกเพิ่มเข้าสู่ดัชนี SET 50 ซึ่งจะประกาศในสัปดาห์หน้าวันที่ 15 หรือ 16 มิ.ย. และมีผลบังคับใช้ในวันที่ 2 ก.ค. แนะนำ “ซื้อเก็งกำไร” ให้ราคาเหมาะสม 4.31 บาท
ด้านเทคนิค บล.เคทีบี (ประเทศไทย) ระบุในบทวิเคราะห์ (9 มิ.ย.) กราฟราคา WHA มีพัฒนาการทีดีขึ้นเรื่อย ๆ ปัจจุบันสามารถการเบียดเส้นค่าเฉลี่ยที่มีการรวมตัวกันขึ้นมาได้ ซึ่ง เรามองว่าสามารถที่จะ Follow Buy ตามได้ เนื่องจาก สัญญาณบ่งชี้ต่าง ๆ ยังคงสนับสนุนต่อการปรับตัวขึ้น โดยเฉพาะ MACD ที่สามารถยืนเหนือ Zero Line ได้
คำแนะนำ ซื้อเก็งกำไร แนวรับ  3.80-3.84 บาท แนวต้าน 3.96-4.00 // 4.10 บาท